Twee vas oor polisiemoordeArgieffoto: SAPD Twee verdagtes is dié week in hegtenis geneem in verband met moorde op polisiebeamptes. ŉ 32-jarige man is in hegtenis geneem in verband met die moord op kapt. Dumisani Mhlanzi (54) in Februarie. Volgens kapt. Simphiwe Mhlongo, woordvoerder van die Valke, is die verdagte in die Cato Crest- informele nedersetting in Durban, KwaZulu-Natal, in hegtenis geneem. “Daar is ŉ ongelisensieerde vuurwapen en ammunisie in sy besit gevind. Hy sal Vrydag in die Durban-landdroshof verskyn op aanklag van moord en die besit van ŉ ongelisensieerde vuurwapen en ammunisie.” Mhlongo het gesê dit is die derde verdagte wat in hegtenis geneem is in verband met die moord op Mhlanzi op 23 Februarie 2018. Mdeliseni Mathonsi (29) en Goodboy Sibiya (40) is ŉ maand ná die moord in hegtenis geneem en is steeds in aanhouding. Hul verhoor begin op 29 Julie in die hooggeregshof in Pietermaritzburg. Intussen is ŉ 26-jarige man in die Mpumalanga- informele nedersetting naby Durban in hegtenis geneem vir die moord op konst. Thandiwe Mavaneni (33). Sy is vroeër die week tydens ŉ beweerde voorval van huishoudelike geweld doodgeskiet. Die verdagte sal na verwagting Vrydag in die Mpumalanga-landdroshof verskyn. Daar is tydens die verdagte se inhegtenisneming op ŉ vuurwapen beslag gelê wat intussen vir ballistiese toetse gestuur is. Msawenkosi Ngema (29) is Maandag in die Mthunzini-hooggeregshof tot lewenslange tronkstraf gevonnis vir die moord op AO Jerico Mdletshe in November 2015. Hy is ook tot ŉ verdere vyf jaar tronkstraf gevonnis op aanklag van poging tot moord. Mdletshe en ŉ kollega het destyds reageer op berigte van ŉ verdagte motor toe hy doodgeskiet en sy kollega gewond is.